อัพเดท! เคาะประมูลคลื่น 900 MHz ล่าสุดทะลุ 4 หมื่นลบ./ใบ.
อัพเดท! เคาะประมูลคลื่น 900 MHz ล่าสุดทะลุ 4 หมื่นลบ./ใบ.
16 ธ.ค. 2558

ผู้สื่อข่าวรายงานว่า การเคาะราคาการประมูลคลื่น 900 MHz ได้ดำเนินมาถึงในรอบที่ 80 ทะลุ 4 หมื่นลบ./ใบ แล้ว โดยอยู่ที่ 40,234 ลบ./ใบ
ด้านนายฐากร ตัณฑสิทธิ์ เลขาธิการ กสทช. ประเมินสถานการณ์การประมูลยังคงมีการเคาะราคาสู้กันอย่างต่อเนื่อง ซึ่งผู้เข้าประมูลยังอยู่ครบทั้ง 4 ราย และคาดว่าผู้ประมูลยังไม่ได้มีการใช้สิทธิ Waiver จะเห็นได้จากการแข่งราคากันในแต่ละรอบมีการสู้ราคาทุกรอบ สะท้อนให้เห็นว่ามีผู้ที่ต้องการคลื่นความถี่ดังกล่าวอย่างแท้จริง และไม่อยากให้เสียโอกาสทางธุรกิจจึงได้นำเงินมาทุ่มประมูลในครั้งนี้ และเพื่อจะได้ไม่เสียเปรียบในการแข่งขัน
สำหรับราคาประมูลขณะนี้คิดเป็น 3,765 ล้านบาทต่อเมกะเฮิรตซ์ สูงกว่าเมื่อเทียบกับราคาคลื่นความถี่ย่าน 1800 MHz ที่อยู่กว่า 2,600 ล้านบาท  และยังไม่สามารถคาดการณ์ได้ว่าการประมูลจะสิ้นสุดลงเมื่อใด
อย่างไรก็ตาม หากการประมูลดำเนินไปถึงเวลา 17.00 น.ราคาประมูลจะเพิ่มขึ้นเป็น 40,000 ล้านบาทต่อใบอนุญาต และเมื่อถึงเวลา 21.00 น.ราคาจะขยับสูงไปสูงถึง 43,000 ล้านบาทต่อใบอนุญาต แต่หากยังยืดเยื้อออกไปอีกจนถึงเวลา 6.00 น.ของวันพรุ่งนี้ ทาง กสทช. จะมีการเตรียมการเพื่อรองรับการประมูลไปถึงวันที่ 4 ด้วย จากเดิมคาดการณ์การประมูลจะสิ้นสุดภายใน 3 วัน
“ไม่แน่ใจว่าจะไปถึงเช้าวันพรุ่งนี้หรือไม่ ถ้ายังไม่เลิกเคาะคงมีการเตรียมการเพิ่มอีกในวันที่ 4 โดย กสทช.เองให้ความมั่นใจได้ว่า การประมูลจะเป็นไปด้วยความโปร่งใส บริสุทธิ์ ยุติธรรม อย่างไรก็ตามคิดว่าเราคงไม่สามารถคาดการณ์ได้ วันนี้จึงไม่อยากคาดการณ์อะไร คงดูปัจจุบัน”นายฐากร กล่าว
 
อนึ่ง ผู้เข้าร่วมประมูล 4 รายได้แก่
1. บริษัท  แจส โมบาย บรอดแบรนด์ จำกัด บริษัทในเครือบริษัทจัสมิน อินเตอร์เนชั่นแนล จำกัด (มหาชน) หรือ JAS
2. บริษัท ดีแทค ไตรเน็ต จำกัด บริษัทในเครือ บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC
3. บริษัท แอดวานซ์ ไวร์เลส เน็ทเวอร์ค จำกัด บริษัทในเครือ บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC
และ 4. บริษัท ทรูมูฟ เอช ยูนิเวอร์แซล คอมมิวนิเคชั่น จำกัด บริษัทในเครือ บริษัท ทรู คอร์ปอเรชั่น จำกัด (มหาชน) หรือ TRUE
 